Seeria "Meie inimesed" on kogum lühiintervjuusid Eesti Lennuakadeemia töötajatega, mis toob esile need inimesed, kelle igapäevased toimetused muudavad lennuakadeemia just selliseks, nagu see on.
Kui pikk on Sinu tööstaaž Eesti Lennuakadeemias?
1. novembril täitub 10 aastat. Alustasin siis, kui lennuakadeemia tegutses peamiselt Eesti Maaülikooli ruumides Kreutzwaldi tänaval ja Tartu Lennujaama teisel korrusel. Praeguse õppehoone ehitus oli just alanud ja mul oli õnn osaleda selles protsessis.
Kuidas Sa jõudsid tööle lennuakadeemiasse ja milline on Sinu töökogemus mujalt?
Kandideerisin avalikul konkursil 2010 haldusdirektori ametikohale ja osutusin valituks. Vahetult enne seda töötasin üle 10 aasta AS Leibur Lõunaregiooni juhina ja Tartu tehase juhina. Ette on näidata ka paariaastane töökogemus müügidirektorina nii AS-is Salvest ja kui ka AS-is Pere Leib. Õppeasutuse rajamise ja õppehoone ehitamise kogemuse sain praeguse Tartu Kutsehariduskeskuse Kopli tänava õppehoone eelkäija, Kutsekeskkool nr 44 direktori asetäitjana õppe- ja tootmistöö alal. Sealt kogemust 10 aastat. Olen olnud nii biokeemia kui ka arvutiõpetuse õpetaja ja juhtinud 5 aastat hotelli ☺.
Mis on Sulle praeguse töö juures kõige huvipakkuvam?
Kõige huvipakkuvam praeguse töö juures on see, et saan osaleda paljudes erinevates projektides ja teha koostööd väga erinevate huvitavate inimestega nii akadeemias seespool kui ka väljaspool akadeemiat. On väga huvitav aeg, kus akadeemia soovib kasvada ja areneda ning mul on võimalus selles kaasa lüüa.
Milliseid asju leiaksime Sinu töölaualt?
Töölaual on erinevate dokumentide ja tehnikavidinate kõrval kindlasti kohvitass. See saadab mind igal pool
☺.
Kätte on jõudnud aasta 2030 – kuidas on lennuakadeemia arenenud?
Lennuakadeemiast on kujunenud ihaldusväärne kõrgkool, kus õpib tänasest oluliselt rohkem üliõpilasi ja õpilasi, osa neist on väljastpoolt Eestit. Regiooni ettevõtted tellivad koolitusi, uuringuid ja konsultatsioone reeglina lennuakadeemialt. Kliente üle maailma, kes teevad tihedat koostööd. Lõpetajad on konkurentsivõimelised ja saavad tööpakkumisi oma ala juhtivatelt ettevõtetelt.
Milliseid soovitusi jagaksid Sa tänasel päeval 18-aastasele iseendale?
õpi, omanda erinevaid kogemusi. Järgi 8+8+8 põhimõtet (töö ja õppimine + pere, hobi ja sõbrad + puhkus/uni).
Sinu raamatusoovitus – põhjenda lühidalt miks just see raamat?
Raamatusoovitus septembris 2020 on Kristiina Ehin „Janu on kõikidel üks“ - Autori sõnadega : „Kõige paremas mõttes ühendab meid armastusjanu, teadmisjanu ja arengujanu. See luulekogu räägib armastusest, ajaloost ja meist, eestlastest “. Selles kiires maailmas on mõistlik aeg-ajalt võtta aeg maha ja lugeda kauneid värsse ja kirjutisi. Olen nautinud Hando Runneli, Jüri Üdi ja Artur Alliksaare värsse. Kristiina Ehin on selles reas loogiline jätk.